***Приложение № 3***

**ДОГОВОР ЗА ДОСТАВКА НА АВТОМОБИЛ**

**№………./……..2022 г.**

Днес, [*дата на сключване на договора във формат дд.мм.гггг*], в [*място на сключване на договора*], между:

1. **„РОДОПИ ЕКСТРИЙМ АДВЕНЧЪР“ ЕООД,** със седалище и адрес на управление: гр. Смолян 4700, ул. „Зора“ №10, ЕИК 205677894 и номер по ЗДДС BG 205677894, представлявано от **ПАВЕЛ ТОДОРОВ ТИГАНЕВ** – Управител на търговското дружество, наричано за краткост **Възложител**, от една страна, и
2. **[*Наименование на изпълнителя*]**, [с адрес: [*адрес на изпълнителя*] / със седалище и адрес на управление: [*седалище иадрес на управление на изпълнителя*] [*да се попълни приложимото според случая*], [ЕИК / код по Регистър БУЛСТАТ / регистрационен номер или друг идентификационен код (*ако изпълнителят е лице, установено в друга държава членка на ЕС или трета страна*) […] [и ДДС номер […]] [*да се попълни приложимото според случая*], представляван/а/о от [*имена на лицето или лицата, представляващи изпълнителя*], в качеството на [*длъжност/и на лицето или лицата, представляващи изпълнителя*], [съгласно [*документ или акт, от който произтичат правомощията на лицето или лицата, представляващи изпълнителя – ако е приложимо*]], наричан/а/о за краткост **Изпълнител**, от друга страна,

(Възложителят и Изпълнителят наричани заедно „**Страните**“, а всеки от тях поотделно

„**Страна**“),

се сключи този договор („**Договора**/**Договорът**“) с предмет: ***„Доставка на един брой високопроходим лек автомобил, предвиден за закупуване по проект "North Aegean Sailing – Rhodope Extreme Adventure Ltd " (IN1GB-0042148), съфинансиран от***

***Европейския съюз чрез Програмата за трансгранично сътрудничество ИНТЕРРЕГ VA Гърция – България 2014-2020“.***

# I. ПРЕДМЕТ НА ДОГОВОРА

**Член 1. Предмет**

(1.1) Възложителят възлага, а Изпълнителят приема да извърши доставка и гаранционно (сервизно) обслужване на един брой автомобил, в съответствие с изискванията на настоящия Договор, Техническата спецификация на Възложителя (Приложение № 1) и Офертата на Изпълнителя (Приложение № 2). Предметът на настоящия Договор включва и задължение за Изпълнителя да регистрира автомобила в КАТ от името и за сметка на Възложителя.

(1.2) Видът, техническите данни и характеристики на автомобила, който следва да достави Изпълнителят, са подробно посочени в Техническата спецификация на Възложителя (Приложение № 1) и в Офертата на Изпълнителя (Приложение № 2), представляващи неразделна част от настоящия Договор.

(1.3) Изпълнителят се задължава да осигурява гаранционно (сервизно) обслужване на доставения автомобил по ал. (1.1) в рамките на гаранционния срок по чл. 4, ал. (4.3) съгласно Офертата на Изпълнителя и Техническата спецификация на Възложителя.

# II. ЦЕНИ И НАЧИН НА ПЛАЩАНЕ

**Член 2. Цена**

(2.1) За изпълнението на предмета на Договора, Възложителят се задължава да заплати на Изпълнителя обща цена в размер на [●] лева без ДДС (*с думи*: [●]) или [●] лева (*с думи*: [●] лева) с включен ДДС, съгласно Офертата на Изпълнителя (Приложение № 2), неразделна част от настоящия Договор.

(2.2) Посочената цена е крайна и включва всички разходи и възнаграждения на Изпълнителя за изпълнение на предмета на настоящия Договор, като но не само: разходите за придобиване, съответно прехвърляне на правото на собственост върху автомобила на Възложителя, за доставка на автомобила, за транспортиране на автомобила до мястото за доставка, за заплащане на продуктова такса (екотакса), всички разходи за извършване на гаранционна поддръжка в срока на гаранцията (за труд, резервни части и консумативи, транспортни разходи, осигуряване на равностойно оборотно моторно превозно средство и др.), както и разходите за отстраняване от Изпълнителя на всички технически неизправности и повреди, възникнали не по вина на Възложителя и покрити от гаранционните условия и гаранционната отговорност на Изпълнителя, както и разходите, свързани с регистрация на автомобила в КАТ.

(2.3) Предметът на настоящия Договор, включително посочената цена, не включват извършването от Изпълнителя и разходите за гаранционно (сервизно) обслужване на автомобила по време на гаранционния срок, които са за сметка на и се организират от Възложителя. Възложителят потвърждава, че е запознат с факта, че гаранционното обслужване в срока по гаранцията и съгласно правилата на производителя, е необходимо условие за валидността на гаранцията на производителя за недостатъци, повреди и дефекти през гаранционния срок.

(2.4) Посочената в настоящия Договор цена е крайна и остава непроменена за срока на действието му.

**Член 3. Начин на плащане**

(3.1) Плащанията се извършват в български лева, с платежно нареждане по следната банкова сметка, посочена от Изпълнителя:

БАНКА...........................................

IBAN...............................................

BIC..................................................

Изпълнителят е длъжен да уведомява писмено Възложителя за всички последващи промени на банковата му сметка в срок до 5 (*пет*) дни, считано от момента на промяната. В случай че Изпълнителят не уведоми Възложителя в този срок, счита се, че плащанията по посочената в настоящия член банкова сметка, са надлежно извършени.

(3.2) Плащането на цената по чл.2, ал. (2.1) от настоящия Договор се извършва като ВЪЗЛОЖИТЕЛЯТ заплаща първоначална авансова вноска в размер на 20% (*двадесет процента*) от цената по чл. 2, ал. (2.1) в срок до 10 *(десет)* работни дни след подписване на протокола за регистрация по чл. 5, ал. (5.9), подписан приемо-предавателен протокол и представяне на оригинална данъчна фактура от ИЗПЪЛНИТЕЛЯ. Остатъкът от сумата, в размер на 80 % (*осемдесет процента*) от стойността на сключения договор, ВЪЗЛОЖИТЕЛЯТ заплаща на ИЗПЪЛНИТЕЛЯ чрез месечни лизингови вноски с включени всички разходи на Лизингодателя в размер на ………… лева (……………………………………………….словом) лева. Плащанията ще се извършват на четири тримесечни периода, като финалното плащане трябва да бъде не по- късно от 31.01.2023г.

(3.3) Във фактурата, издавана от Изпълнителя, като основание за плащане следва да се посочи номерът на договора, номер на шаси на автомобила, като се впише и следният текст: *„Разходът е по проект "North Aegean Sailing – Rhodope Extreme Adventure Ltd" (IN1GB-0042148), финансиран от ЕФРР на ЕС чрез Програмата за сътрудничество ИНТЕРРЕГ V-A Гърция - България 2014-2020.“*

(3.4.) Плащането се спира, когато Изпълнителят бъде уведомен, че фактурата му не може да бъде платена, тъй като сумата не е дължима поради липсващи и/или некоректни придружителни документи или наличие на доказателства, че разходът е неправомерен. В този случай, Изпълнителят трябва да даде разяснения, да направи изменения или да представи допълнителна информация в срок от 3 (три) дни, след като бъде уведомен за това. В този случай срокът за извършване на плащане към Изпълнителя започва да тече от датата, на която Възложителят получи правилно оформена фактура и/или поисканите разяснения, корекции и/или допълнителна информация.

**III. СРОКОВЕ. МЯСТО И УСЛОВИЯ НА ДОСТАВКА.**

**ПРЕМИНАВАНЕ НА СОБСТВЕНОСТТА И РИСКА**

**Член 4. Срокове и място на доставка**

(4.1) Настоящият Договор влиза в сила от датата на подписването му от страните.

(4.2) Срокът за доставката на автомобила е .............. *(словом)* дни, считано от датата на подписване на настоящия Договор.

(4.3) Гаранционният срок на автомобила е .........................(*словом*) години или достигането на ……. км *(словом)*, считано от датата на одобряване от Възложителя на протокола за регистрация на автомобила.

(4.4) Мястото на доставка на автомобила е в гр. Смолян.

**Член 5. Условия на доставка**

(5.1) Изпълнителят се задължава да достави и предаде на Възложителя автомобила, предмет на доставка, окомплектован както следва:

1. оборудван с обезопасителен триъгълник, аптечка, пожарогасител и светлоотразителна жилетка (съгласно Закона за движение по пътищата);
2. окомплектован, съгласно изискванията на производителя, с комплект ключове, резервна гума, комплект инструменти за смяна на гуми и др.;
3. с извършен предпродажбен сервиз;
4. зареден с всички необходими за експлоатацията му течности и материали;
5. с необходимите за регистрацията му документи, включително документи за платени данъци, мита, такси, фактури и приемо-предавателни протоколи;
6. със сертификати за съответствие, гаранционна и сервизна книжка, паспорти или други документи от производителя, съдържащи технически данни и характеристики; (vii) с инструкция за експлоатация на български език, както и документация, съдържаща препоръки за правилна експлоатация;

(viii) други документи и аксесоари, изискващи се съгласно условията на процедурата и Офертата на Изпълнителя.

(5.2) Доставката на автомобила се удостоверява с подписване в два екземпляра на двустранен приемо-предавателен протокол („приемо-предавателен протокол“) от Страните или техни упълномощени представители, след проверка за: отсъствие на явни несъответствия, окомплектовката на доставката и представяне на документите в съответствие с алинея (5.1) и съответствие на автомобила с техническите характеристики, представени в Офертата на Изпълнителя и Техническата спецификация на Възложителя. Приемо-предавателният протокол съдържа основанието за съставянето му (номер на договора), номер на шаси на автомобила, предмет на доставка. Проектът на приемопредавателен протокол се изготвя от Изпълнителя.

(5.3) Изпълнителят уведомява Възложителя писмено в срок от 3 (*три*) дни предварително за конкретните дати и час, на които ще се изпълни доставката. Изпълнителят осигурява на Възложителя необходимото според обстоятелствата време за преглед за несъответствия, като същото не може да надвишава 3 (*три*) дни.

(5.4) При констатиране на явни несъответствия, по смисъла на алинея (5.5) на доставения автомобил, Възложителят има право да откаже да подпише приемо-предавателния протокол. В тези случаи, Страните подписват констативен протокол, в който се описват констатираните несъответствия, съобразно алинея (5.5). След отстраняване на несъответствията, Страните подписват двустранен приемо-предавателен протокол за приемане на доставката.

(5.5) При „несъответствия“ (явни или скрити дефекти, липси, недостатъци, несъответствия на автомобила с Техническата спецификация на Възложителя и/или Офертата на Изпълнителя и/или с изискванията за окомплектовка на автомобила и документите в съответствие с алинея (5.1) и (5.2) се прилага някой от следните варианти:

1. Изпълнителят заменя автомобила или частта с несъответствия с такива, притежаващи характеристиките в Техническата спецификация или по-високи, само в случай, че последното не води до промяна на предмета на поръчката и цената по Договора, посочена в Офертата на Изпълнителя и несъответствието е открито преди регистрацията на автомобила в КАТ; или
2. Изпълнителят отстранява несъответствието в срок и по ред, посочени в констативния протокол и/или съобразно гаранционните условия; или
3. цената по Договора се намалява съответно с цената на частта с несъответствия, ако това не води до промяна в предмета и условията на поръчката, или със сумата на разходите за отстраняване на несъответствието.

* 1. В случай че несъответствието на доставения автомобил е толкова съществено, че прилагането на някой от вариантите по алинея (5.5) ще доведе до промяна на предмета на поръчката, или в случай че Изпълнителят забави доставката на автомобила или регистрацията му в КАТ или отстраняването на несъответствията с повече от срока, посочен в констативния протокол, Възложителят има право да прекрати Договора, както и право да получи неустойка в размер на сумата по гаранцията за изпълнение на

Договора. Страните се споразумяват изрично, че прилагането на варианта по алинея (5.5), точка (i), а именно – замяна на несъответстващ автомобил с нов, може да бъде извършено само до подписване на приемо-предавателния протокол по алинея (5.2) или (5.4) на чл. 5 и преди регистрация на автомобила в КАТ.

* 1. Подписването на приемо-предавателния протокол по чл. 5, ал. (5.2) или (5.4) без забележки има силата на приемане на доставката от страна на Възложителя, освен в случаите на „скрити несъответствия“, които не могат да бъдат установени при обикновения преглед на автомобила или на несъответствия, проявили се в рамките на гаранционния срок. Приемането на доставката на автомобила с приемо-предавателния протокол няма отношение към установените впоследствие в гаранционния срок несъответствия, които Изпълнителят е длъжен да отстрани за своя сметка, в съответствие с гаранционните условия.

* 1. В случаите на несъответствия, посочени в констативния протокол по алинея (5.4), Възложителят не дължи заплащане на цената по настоящия договор преди отстраняването им и изпълнението на останалите условия за плащане, предвидени в Договора.

* 1. Изпълнителят се задължава да регистрира автомобила в КАТ, в срок до 10 (*десет*) дни, считано от датата на подписване на приемо-предавателния протокол по чл. 5, ал. (5.2), респективно по алинея (5.4). Възложителят получава окомплектования в съответствие с чл. 5, ал. (5.1) автомобил, заедно със съответните документи, което се отразява в протокол за регистрация, подписан от Възложителя и Изпълнителя или упълномощени от тях лица.

* 1. Когато Изпълнителят е сключил договор/договори за подизпълнение, работата на подизпълнителите се приема от Възложителя в присъствието на Изпълнителя и подизпълнителя.

**Член 6. Преминаване на собствеността и риска**

(6.1) Собствеността и риска от случайно повреждане или погиване върху автомобила, предмет на доставка, преминава от Изпълнителя върху Възложителя от датата на приемането му, вписана в приемо-предавателния протокол.

# IV. ПРАВА И ЗАДЪЛЖЕНИЯ НА ИЗПЪЛНИТЕЛЯ

**Член 7.**

(7.1) Изпълнителят се задължава да достави автомобил, предмет на настоящия Договор, отговарящ на техническите параметри, представени в Офертата на Изпълнителя и на Техническата спецификация на Възложителя, окомплектован съгласно изискванията на настоящия Договор, придружен със съответните документи, както и да прехвърли собствеността върху него на Възложителя.

(7.2) Изпълнителят е длъжен да изпълни задълженията си по Договора и да упражнява всичките си права, с оглед защита интересите на Възложителя.

(7.3) Изпълнителят се задължава да подготви необходимите документи, за регистрация на автомобила в КАТ, и да го регистрира от името на Възложителя, при условията и сроковете, посочени в този Договор и изискващи се от компетентните органи.

(7.4) Изпълнителят се задължава да уведоми писмено Възложителя, че автомобилът е регистриран в КАТ и може да бъде получен от Възложителя. Уведомлението се изпраща до Възложителя най-късно в деня, следващ регистрацията на автомобила в КАТ.

(7.5) Изпълнителят се задължава да извършва текуща поддръжка и сервизно обслужване на автомобила в рамките на гаранционния срок, при условията и сроковете на този Договор, съответно при условията на гаранцията.

(7.6) Изпълнителят се задължава да отстранява за своя сметка и в договорените срокове всички несъответствия на автомобила, проявени и/или открити в рамките на гаранционния срок, констатирани и предявени по реда на настоящия Договор и съгласно гаранционните условия. Изпълнителят се задължава при отстраняване на несъответствия, както и при извършване на гаранционното обслужване, да влага само оригинални резервни части, материали и консумативи.

(7.7) При точно и навременно изпълнение на задълженията си по настоящия Договор, Изпълнителят има право да получи цената по Договора, съгласно определения начин на плащане.

(7.8) Изпълнителят се задължава да съхранява всички документи по изпълнението на настоящия Договор за период от 3 (три) години след датата на приключване и отчитане на Програма за трансгранично сътрудничество ИНТЕРРЕГ V-AГърция-България 2014-2020.

(7.9) Изпълнителят се задължава да предостави възможност на

Управляващия/Националния орган, националните одитиращи власти, Европейската комисия, Европейската служба за борба с измамите, Европейската сметна палата, Съвета за координация в борбата с правонарушенията, засягащи финансовите интереси на Европейските общности – Република България и външните одитори да извършват проверки на място на изпълнението на проекта и да извършват пълен одит, ако е нужно, въз основа на оправдателни документи за отчетеното, счетоводни документи и всякакви други документи, имащи отношение към финансирането на проекта. Такива проверки могат да бъдат извършвани до 3 (три) години след приключването на Програма за трансгранично сътрудничество ИНТЕРРЕГ V-AГърция-България 2014-2020.

(7.10) Да изпълнява мерките и препоръките, съдържащи се в докладите на органите по предходната точка.

(7.11) Да предприеме всички необходими мерки за информация и комуникация, за да осигури публичност на финансирането от страна на Европейския фонд за регионално развитие чрез Програма за трансгранично сътрудничество ИНТЕРРЕГ V-AГърция-

България 2014-2020. Тези мерки трябва да бъдат планирани и изпълнени в съответствие с приложимите правила за информиране и публичност съгласно Приложение XII, т. 2.2 от Регламент (ЕС) № 1303/2013 г., както и изискванията относно техническите характеристики на мерките за информация и комуникация в съответствие с Глава II от Регламент за изпълнение (ЕС) № 821/2014.

(7.12) Във всички публикации в каквато и да било форма и среда, включително Интернет, както и всяка информация, предоставена от Изпълнителя, свързани с изпълнението на договора, да спазва стриктно изискванията за информираност и публичност.

(7.13) Да предприеме всички необходими мерки за избягване на конфликт на интереси, както и да уведоми незабавно Възложителя относно обстоятелство, което предизвиква или може да предизвика подобен конфликт, съгласно разпоредбите на чл. 61 от Регламент (ЕС, Евратом) 2018/1046 г. на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение

№ 541/2014/ЕС и за отмяна на Регламент (ЕС, Евратом) № 966/2012.

(7.14) Да предприеме всички необходими мерки за недопускане на нередности и измами, които имат или биха имали като последица нанасянето на вреда на общия бюджет на Европейския съюз и/или националния бюджет, както и да уведоми незабавно Възложителя относно обстоятелство, което предизвиква или може да предизвика нередност или измама.

(7.15) Изпълнителят има право да иска от Възложителя необходимото съдействие за осъществяване на работата по Договора, включително предоставяне на нужната информация и документи за изпълнение на Договора.

# V. ПРАВА И ЗАДЪЛЖЕНИЯ НА ВЪЗЛОЖИТЕЛЯ

**Член 8.**

(8.1) Възложителят се задължава да заплати общата цена по чл. 2, ал. (2.1) от този Договор, съгласно условията и по начина, посочени в него.

(8.2) Възложителят се задължава да приеме доставката на автомобила, предмет на договора по реда на чл. 5, ал. (5.2), ако отговаря на договорените изисквания.

(8.3) Възложителят се задължава да издаде пълномощно за регистрация на автомобила в КАТ и да го предаде на Изпълнителя съгласно условията на настоящия договор.

(8.4) Възложителят се задължава да получи регистрирания автомобил в деня, следващ деня на писменото му уведомяване за извършената регистрация в КАТ от Изпълнителя.

(8.5) Възложителят има право да иска от Изпълнителя да изпълни доставката на автомобила на посочения в чл. 4, ал. (4.4) от договора адрес, в срок и без отклонения от договорените изисквания.

(8.6) Възложителят има право да получава информация по всяко време относно подготовката, хода и организацията по изпълнението на доставката и дейностите, предмет на Договора.

(8.7) Възложителят има право на рекламация за доставения по Договора автомобил, при условията, посочени в настоящия Договор.

(8.8) Възложителят има право да изисква от Изпълнителя замяната на несъответстващ с Техническата спецификация и/или дефектен автомобил само при условията на настоящия Договор и преди регистрацията му в КАТ, както и отстраняване на несъответствия по реда и в сроковете, определени в настоящия Договор и в условията по гаранцията.

(8.9) Възложителят има право да откаже приемането на доставката, когато Изпълнителят не спазва изискванията на Договора и Техническата спецификация, докато Изпълнителят не изпълни изцяло своите задължения съгласно условията на Договора, или да откаже да изплати частично или изцяло договорената цена.

(8.10) Възложителят има право да изисква от Изпълнителя да сключи и да му представи договори за подизпълнение с посочените в Офертата му подизпълнители.

(8.11) Възложителят е длъжен да следи и осигурява извършването на поддръжка и сервиз на автомобила в рамките на гаранционния срок, при условията и сроковете на този Договор, съответно при условията на гаранцията.

(8.12) Възложителят е длъжен да не разпространява под каквато и да е форма всяка предоставена му от Изпълнителя информация, имаща характер на търговска тайна и изрично упомената от Изпълнителя като такава в представената от него Оферта.

# VI. ГАРАНЦИОННО ОБСЛУЖВАНЕ

**Член 9.**

(9.1) Изпълнителят се задължава да осигури на Възложителя гаранционно (сервизно) обслужване на автомобила в гаранционния срок съгласно условията на настоящия договор, който започва да тече от датата на подписване на протокола за регистрация. Изпълнителят се задължава да извършва сервизно обслужване на автомобила на Възложителя по време на целия гаранционен период. Гаранционното обслужване се осъществява в сервиз на Изпълнителя, или в негови оторизирани сервизи.

(9.2) При предприемане на действия по отстраняване на повреда или дефект или др. по време на гаранционния срок, се включват труд, материални и транспортни разходи на Изпълнителя, като се влагат само оригинални резервни части, материали и консумативи за конкретното превозно средство.

(9.3) Изпълнителят осигурява приемане в сервизната база на моторното превозно средство за ремонт и обслужване до 48 часа след подаване на писмена заявка от възложителя.

(9.4) Времето за отстраняване на повредата е до 5 (пет) работни дни след реакция, при налична на склад на нова резервна част за подмяна. В случай че повредата не може да се отстрани в посочения срок, Изпълнителят осигурява равностойно оборотно моторно превозно средство за времето на ремонта. Оборотното моторно превозно средство трябва да е с параметри, гарантиращи същата като на ремонтираното функционалност и производителност.

(9.5) Гаранционният срок не тече и се удължава с времето до отстраняване на повредата.

# VII. ГАРАНЦИЯ ЗА ИЗПЪЛНЕНИЕ

**Член 10.**

(10.1) Гаранцията за изпълнение - парична сума или безусловна и неотменима банкова гаранция или застраховка, е в размер на 5% (пет процента) от стойността на договора, включваща 3 % (три на сто) от стойността на договора без ДДС за обезпечаване на доставката и 2% (две на сто) от стойността на договора без ДДС за обезпечаване на гаранционното обслужване.

(10.2) Изпълнителят избира формата на гаранцията измежду една от следните: парична сума, внесена по банковата сметка на Възложителя; банкова гаранция или застраховка.

**Член 11. Изисквания по отношение на гаранцията**

(11.1) Когато гаранцията се представя във вид на парична сума, тя се внася по следната банкова сметка на Възложителя: банка ДСК АД, IBAN: BG57STSA93000027945831 Всички банкови разходи, свързани с преводите на сумата са за сметка на Изпълнителя.

(11.2) Изпълнителят е длъжен да поддържа валидността на банковата гаранция/застраховката за обезпечаване на доставката (в размер на 3 % от стойността на договора без ДДС) в рамките на 90 дни след извършване на плащането по договора. Ако в банковата гаранция/застраховката за обезпечаване на доставката е посочена дата като срок на валидност и този срок изтича преди срока по изречение първо от настоящата алинея, Изпълнителят е длъжен до 10 дни преди посочената дата да представи банкова гаранция/застраховка с удължена валидност.

1. 3). Изпълнителят е длъжен да поддържа валидността на банковата гаранция/застраховката за обезпечаване на гаранционното обслужване (в размер на 2 % от стойността на договора без ДДС) в рамките на 30 дни след изтичане на срока на гаранционно обслужване съгласно Офертата му. Ако в банковата гаранция/застраховката за обезпечаване на гаранционното обслужване е посочена дата като срок на валидност и този срок изтича преди изтичане на гаранционния срок съгласно Офертата на Изпълнителя, същият е длъжен до 10 дни преди посочената дата да представи банкова гаранция/застраховка с удължена валидност.

(11.4) В случай че Изпълнителят не удължи валидността на банковата гаранция/застраховката, Възложителят има право да отправи към банката/застрахователя писмено искане за плащане в полза на Възложителя или да прихване стойността на гаранцията от сумата за плащане.

**Член 12. Задържане и освобождаване на гаранцията**

(12.1) Възложителят освобождава гаранцията за изпълнение на Договора на етапи и при условия, както следва:

(12.1.1) За обезпечаване на доставката (в размер на 3% от стойността на договора без ДДС) - в срок до 10 (десет) дни след подписването на протокола за регистрация;

(12.1.2) За обезпечаване на гаранционното обслужване (в размер на 2% от стойността на договора без ДДС) - в срок до 10 (десет) дни след изтичане на срока на гаранционно обслужване.

* 1. Възложителят не дължи лихви, такси, комисионни или каквито и да било други плащания върху сумите по предоставените гаранции, независимо от формата, под която са предоставени.

* 1. Гаранцията не се освобождава от Възложителя, ако в процеса на изпълнение на Договора е възникнал спор между Страните относно неизпълнение на задълженията на Изпълнителя и въпросът е отнесен за решаване пред съд. При решаване на спора в полза на Възложителя той може да пристъпи към задържане на гаранциите.

* 1. Възложителят има право да задържа от сумите по гаранцията за изпълнение суми, равни на размера на начислените неустойки и обезщетения по настоящия Договор, поради непълно или частично изпълнение на задълженията на Изпълнителя.

# VIII. НЕУСТОЙКИ

**Член 13.**

(13.1) При забавено изпълнение на задължения по Договора от страна на Изпълнителя в нарушение на уговорените в този Договор срокове, същият заплаща на Възложителя неустойка в размер на 0,5 % от стойността на дължимата цена без ДДС за всеки просрочен ден, но не повече от 10 % (десет процента) от цената на договора без ДДС.

(13.2) В случай на некачествено, частично или лошо изпълнение, Изпълнителят дължи на Възложителя неустойка в размер на 20% (двадесет процента) от стойността на договора, като Възложителят има право да развали договора, ако изпълнението е станало невъзможно изцяло или отчасти или ако повече от два пъти дейностите се изпълняват некачествено, частично или лошо.

(13.3) В случай, че Изпълнителят преустанови виновно изпълнението на договора, същият дължи неустойка в размер на 50 % (петдесет процента) от стойността му.

(13.4) Във всички случаи, в които при извършени проверки и одити от Националния орган, Сертифициращия орган, национални одитиращи органи и външни одитори, Европейската комисия, Европейската служба за борба с измамите, Европейската сметна палата и/или техни представители са установени недопустими разходи и/или са регистрирани нередности и са наложени финансови корекции вследствие на пропуски и лошо изпълнение на предмета на настоящия договор, Изпълнителят дължи неустойка в размер на 30 % (тридесет процента) от финансовото изражение на нередността/непризнатите разходи без ДДС;

(13.5) Изпълнителят носи отговорност по предходната разпоредба за целия период на изпълнение на настоящия договор, както и след приключване на периода на изпълнение на договора, в съответствие със сроковете за извършване на проверки и одити по програмата.

(13.6) В случай на нередности, установени след приключване периода на изпълнение на договора, Изпълнителят има задължение, в рамките на 30 (тридесет) дни от получаване на уведомление от Възложителя, да извърши плащането на сумата на неустойката по настоящия раздел и да покрие банковите разноски.

(13.7) Възложителят има право да удържи всяка дължима по този договор неустойка чрез задържане на сума от гаранцията за изпълнение, като уведоми писмено Изпълнителя за това.

(13.8) Плащането на неустойките, уговорени в този договор, не ограничава правото на изправната страна да търси реално изпълнение и/или обезщетение за понесени вреди и пропуснати ползи в по-голям размер, съгласно приложимото право.

# IX. ПОДИЗПЪЛНИТЕЛИ

**Член 14.**

За извършване на дейностите по Договора, Изпълнителят има право да ползва само подизпълнителите, посочени от него в офертата, въз основа на която е избран за Изпълнител.

**Член 15.**

Процентното участие на подизпълнителите в цената за изпълнение на Договора не може да бъде различно от посоченото в Офертата на Изпълнителя.

**Член 16.**

Независимо от използването на подизпълнители, отговорността за изпълнение на настоящия Договор е на Изпълнителя.

# X. УСЛОВИЯ ЗА ПРЕКРАТЯВАНЕ И РАЗВАЛЯНЕ НА ДОГОВОРА

**Член 17.**

(17.1) Настоящият Договор се прекратява в следните случаи:

1. по взаимно съгласие на Страните, изразено в писмена форма;
2. когато са настъпили съществени промени във финансирането на поръчката – предмет на Договора, извън правомощията на Възложителя, които той не е могъл или не е бил длъжен да предвиди или да предотврати – с писмено уведомление, веднага след настъпване на обстоятелствата;
3. при настъпване на невиновна невъзможност за изпълнение, непредвидено или непредотвратимо събитие от извънреден характер, възникнало след сключването на Договора („непреодолима сила“).

(17.2) Възложителят може да прекрати Договора едностранно, без предизвестие с уведомление, изпратено до Изпълнителя:

1. когато Изпълнителят забави изпълнението на задължение по настоящия Договор с повече от 5 (*пет*) работни дни;
2. при системно (*три и повече пъти*) неизпълнение на задълженията на Възложителя за гаранционно обслужване и/или извършване на гаранционни ремонти или при пълно неизпълнение на задълженията на Възложителя за гаранционно обслужване и/или извършване на гаранционни ремонти;
3. използва подизпълнител, без да е декларирал това в документите за участие, или използва подизпълнител, който е различен от този, който е посочен, освен в случаите, в които замяната, съответно включването на подизпълнител, е извършено със съгласието на Възложителя;
4. Изпълнителят не отстрани в разумен срок, определен от Възложителя, констатирани недостатъци;
5. Изпълнителят не изпълни точно някое от задълженията си по договора.

* 1. Възложителят може да прекрати едностранно договора без предизвестие, когато възникне конфликт на интереси по смисъла на Общите насоки за избягване на конфликт на интереси по смисъла на по смисъла на чл. 61 от Регламент (ЕС, Евратом) 2018/1046 г. на Европейския парламент и на Съвета от 18 юли 2018 година за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012. В този случай Изпълнителят дължи неустойка в размер на 5 % (пет процента) от стойността на договора;

* 1. Прекратяването става след уреждане на финансовите взаимоотношения между Страните за извършените от страна на Изпълнителя и одобрени от Възложителя дейности по изпълнение на Договора.

* 1. Възложителят може да развали Договора по реда и при условията, предвидени в него или в приложимото законодателство.

**Член 18.**

Настоящият Договор може да бъде изменян или допълван от Страните при условията на чл. 10 от ПМС № 160/2016 г.

# XI. НЕПРЕОДОЛИМА СИЛА

**Член 19.**

(19.1) Страните се освобождават от отговорност за неизпълнение на задълженията си, когато невъзможността за изпълнение се дължи на непреодолима сила. Никоя от Страните не може да се позовава на непреодолима сила, ако е била в забава и не е информирала другата Страна за възникването на непреодолима сила.

(19.2) Страната, засегната от непреодолима сила, е длъжна да предприеме всички разумни усилия и мерки, за да намали до минимум понесените вреди и загуби, както и да уведоми писмено другата Страна незабавно при настъпване на непреодолимата сила.

(19.3) Докато трае непреодолимата сила, изпълнението на задължението се спира.

(19.4) Не може да се позовава на непреодолима сила онази Страна, чиято небрежност или умишлени действия или бездействия са довели до невъзможност за изпълнение на Договора.

# XII. ДОПЪЛНИТЕЛНИ РАЗПОРЕДБИ

**Член 20.**

За всички неуредени в настоящия Договор въпроси се прилага действащото българско законодателство.

**Член 21**.

(21.1) Упълномощени представители на Страните, които могат да приемат и правят изявления по изпълнението на настоящия Договор, са:

**ЗА ВЪЗЛОЖИТЕЛЯ:**

[●]

Телефон: [●]

Email: [●]

**ЗА ИЗПЪЛНИТЕЛЯ:**

[●]

Телефон: [●]

Email: [●]

(21.2) Страните се задължават да се информират взаимно за всяка промяна на правния си статут, адресите си на управление, телефоните и лицата, които ги представляват.

(21.3) Официална кореспонденция между Страните се разменя на посочените в настоящия Договор адреси на управление, освен ако Страните не се информират писмено за други свои адреси. При неуведомяване или несвоевременно уведомяване за промяна на адрес, кореспонденцията, изпратена на адресите по настоящия член 21, се считат за валидно изпратени и получени от другата Страна.

**Член 22.**

(22.1) Всички спорове, породени от този Договор или отнасящи се до него, ще бъдат разрешавани първо по извънсъдебен ред чрез преговори между двете Страни.

(22.2) В случай на непостигане на договореност по реда на предходната алинея, всички спорове, породени от този Договор или отнасящи се до него, включително споровете, отнасящи се до неговото тълкуване, недействителност, неизпълнение или прекратяване ще бъдат отнасяни за разглеждане и решаване от компетентния съд на Република България по реда на ГПК.

**Член 23**.

Нищожността на някоя от клаузите по Договора или на допълнително уговорени условия не води до нищожност на друга клауза или на Договора като цяло.

**Член 24.**

Неразделна част от настоящия Договор са следните приложения:

1. *Приложение № 1* – Техническа спецификация на Възложителя;
2. *Приложение № 2 –* Оферта на Изпълнителя.

Настоящият Договор се подписа в 2 (два) еднообразни екземпляра – 1 (един) за Възложителя и 1 (един) за Изпълнителя.

**ЗА ИЗПЪЛНИТЕЛЯ: ЗА ВЪЗЛОЖИТЕЛЯ:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**